# Làrix europeu

El làrix europeu (Larix decidua) és una espècie de conífera de la família Pinaceae nadiua de les muntanyes del centre d'Europa, sobretot dels Alps i dels Carpats tot i que també hi ha poblacions disjuntes al nord de Polònia i sud de Lituània. No és un arbre autòcton dels Països Catalans, però n'hi ha de plantats.

## Noms comuns

Larix decidua rep diversos noms comuns en català: alerç, cedre d'olor, làrix, làrix europeu, melis, pi melis, pi teia.

## Descripció

L'alerç europeu és un arbre caducifoli de mida mitjana-gran, que pot arribar a mesurar 45 m d'alçada. La capçada és cònica quan és jove i es fa més ampla amb l'edat. Les fulles són aciculars de color verd clar, de 2-4 cm de llargada; cauen a la tardor i tornen a sortir a la primavera. Les pinyes són erectes, cònic-ovoides, de 2-6 cm de llargada; maduren de quatre a sis mesos després de la pol·linització.

## Història natural

És un arbre molt resistent al fred (resisteix com a mínim -50 °C), i forma el límit arbori als Alps: arriba a altituds de 2.400 metres, però n'abunden més entre els 1.000 i els 2.000 m. Només creix en sòls ben drenats.

## Subespècies

Se'n reconeixen tres varietats:
* Larix decidua var. decidua — Làrix europeu o alpí. Es troba a la major part de la seva zona de distribució, amb pinyes de 2,5-6 cm i brots de color groc-beix.
* Larix decidua var. polonica — Làrix polonès. Es troba a les terres baixes del nord de Polònia, amb pinyes de 2-3 cm i brots de color groc-beix molt pàl·lid, gairebé blanc.
* Larix decidua var. carpatica — Làrix dels Carpats. Pròpia de la serralada dels Carpats.

## Usos

El làrix europeu és un arbre ornamental i es planta en jardins i parcs on el clima és adequat.

### Fusta

La seva fusta és dura i duradora i és també flexible en taulons fins, i es fa servir principalment per a fer iots. En aquest cas no ha de tenir nusos i únicament es pot obtenir d'arbres vells que han estat esporgats de joves per treure'n les branques laterals. Els pals petits de làrix es fan servir molt per a fer tanques rústiques.

### Trementina

Forneix una trementina dita de Venècia o veneciana.

### Bonsai

Es fa servir com a bonsai.

## Ecologia

Les llavors alimenten ocells, moltes erugues de lepidòpters s'alimenten de les seves fulles (Coleophoridae Coleophora sibiricella) i les pinyes alimenten la papallona Cydia illutana.
És una espècie invasora a Nova Zelanda, on va ser plantat pels serveis forestals per lluitar contra l'erosió.

## Fotos

* Sud del Tirol (Itàlia)
* Fulles a la primavera
* Bosc als Alps marítims de França
* Làrix siberià a la tardor
* Pinyes i pol·len (groc)
* Plantació feta a Nova Zelanda
* Fulles joves i flors masculines
* Detall de pinya en desenvolupament

## Referències

* 1 2 «Larix decidua - The Gymnosperm Database». [Consulta: 5 març 2023].
* ↑ «Noms de plantes. Corpus de fitonímia catalana | TERMCAT». [Consulta: 5 març 2023].
* ↑ «Larix decidua | Flora Catalana». [Consulta: 5 març 2023].
* ↑ D'Cruz, Mark. «Ma-Ke Bonsai Care Guide for Larix decidua». Ma-Ke Bonsai. Arxivat de l'original el 2012-05-14. [Consulta: 8 juliol 2011].
* Conifer Specialist Group (1998). Larix decidua. Llista Vermella de la UICN, Unió Internacional per a la Conservació de la Natura, 2006. Consultat el 12 maig 2006 (en anglès).

## Enllaços externs

* Images of Larix decidua (European larch)